## Odluka o davanju koncesije za osnivanje slobodne zone Kutina

### NN 111/2005 (21.9.2005.), Odluka o davanju koncesije za osnivanje slobodne zone Kutina

# VLADA REPUBLIKE HRVATSKE

**2043**

Na temelju članka 7. Zakona o slobodnim zonama
(»Narodne novine«, br. 44/96, 78/99 i 127/2000),
Vlada Republike Hrvatske je na sjednici održanoj 15. rujna 2005. godine
donijela

## ODLUKU

### O DAVANJU KONCESIJE ZA OSNIVANJE SLOBODNE ZONE KUTINA

I.

Vlada Republike Hrvatske (u daljnjem tekstu:
Davatelj koncesije), daje koncesiju za osnivanje zone društvu Slobodna zona
Kutina d.o.o., sa sjedištem u Kutini, Sisačka b.b. (u daljnjem tekstu: Korisnik
koncesije), za osnivanje Slobodne zone Kutina.

II.

Slobodna zona Kutina obuhvaća područje
katastarske općine Kutina, zemljišno knjižni uložak, 743, k.č. 9160, 9161,
9162, 9163, 9164, ukupne površine 35.000 m2.

III.

Korisnik koncesije dužan je, u roku od šest
mjeseci od dana stupanja na snagu ove Odluke, osigurati sredstva za osnivanje i
početak rada Slobodne zone Kutina, te donijeti akt o osnivanju Slobodne zone
Kutina.

IV.

Korisnik koncesije dužan je, prije početka rada
Slobodne zone Kutina, donijeti Pravilnik o uvjetima za obavljanje djelatnosti u
Slobodnoj zoni Kutina i objaviti ga u jednom od glasila Hrvatske gospodarske
komore.

V.

Korisnik koncesije dužan je svim korisnicima
zone osigurati jednake uvjete za obavljanje poslovnih aktivnosti i gospodarskih
djelatnosti u slobodnoj zoni.

VI.

Slobodna zona Kutina može započeti s radom, kada
se donese rješenje, da su ispunjeni uvjeti za početak rada Slobodne zone.

VII.

Na području Slobodne zone Kutina mogu se
obavljati sljedeće djelatnosti: proizvodnja robe, oplemenjivanje roba, trgovina
na veliko, posredovanje u trgovini, pružanje usluga, bankarski i drugi novčani
poslovi, te pružanje usluga osiguranja i reosiguranja imovine i osoba.

VIII.

Korisnik koncesije dužan je osigurati uvjete da
se građevinske aktivnosti i poslovanje na području Slobodne zone odvija
sukladno propisima Republike Hrvatske iz djelokruga prostornog uređenja,
zaštite okoliša i građenja.

IX.

Koncesija iz točke I. ove Odluke dodjeljuje se
na vremensko razdoblje od 25 godina, računajući od dana zaključivanja ugovora o
koncesiji.

X.

Korisnik koncesije obvezuje se na uredno
plaćanje godišnje naknade za koncesiju u iznosu od 2% ukupnog prihoda.

Naknada iz stavka 1. ove točke uplaćuje se dva
puta godišnje, najkasnije do 31. ožujka i 30. rujna tekuće godine i to 50% u
korist državnog proračuna Republike Hrvatske i 50% u korist proračuna jedinica
lokalne samouprave na čijem području se nalazi dio Slobodne zone.

XI.

Na temelju ove Odluke, ovlašćuje se ministar
gospodarstva, rada i poduzetništva za zaključivanje ugovora o koncesiji iz
točke I. ove Odluke, kojim će se detaljno utvrditi ovlaštenja, prava i obveze
Korisnika koncesije.

XII.

Ako Korisnik koncesije, u roku od 30 dana od
dana stupanja na snagu ove Odluke, ne potpiše ugovor o koncesiji, gubi sva
prava određena ovom Odlukom.

XIII.

Ova Odluka stupa na snagu danom donošenja, a
objavit će se u »Narodnim novinama«.

Klasa: 413-05/05-02/02

Urbroj: 5030116-05-1

Zagreb, 15. rujna 2005.

Predsjednik

**dr****. sc. Ivo Sanader**,
v. r.

Odluka, NN 111/2005-2043